केरल में कोरोना के 6676 नए केस मिले, 24 घंटे में 60 मरीजों की मौत
केरल में सोमवार को कोविड-19 के 6,676 नए मामले सामने आने के साथ ही राज्य में कुल संक्रमितों की संख्या बढ़कर 48,51,791 हो गई है।
तिरुवनंतपुरम: केरल में सोमवार को कोविड-19 के 6,676 नए मामले सामने आने के साथ ही राज्य में कुल संक्रमितों की संख्या बढ़कर 48,51,791 हो गई है। राज्य में बीते 24 घंटे के दौरान महामारी से 60 और मरीजों की मौत हो गई, जिन्हें मिलाकर अब तक प्रदेश में 26,925 संक्रमितों की जान जा चुकी है। राज्य के स्वास्थ्य विभाग ने एक विज्ञप्ति जारी कर यह जानकारी दी। विज्ञप्ति के मुताबिक, केरल में बीते 24 घंटे के दौरान कोविड-19 के 11,023 मरीज संक्रमणमुक्त हुए, जिससे राज्य में इस जानलेवा वायरस के संक्रमण को मात देने वालों की संख्या बढ़कर 47,50,293 हो गई है। विज्ञप्ति में बताया कि राज्य में कोविड-19 के उपचाराधीन मरीजों की संख्या 83,184 है। विज्ञप्ति के अनुसार, राज्य के 14 जिलों में से एर्णाकुलम में सर्वाधिक 1,199 नए मामले सामने आए। इसके बाद तिरुवनंतपुरम में 869 और कोझिकोड में कोरोना वायरस संक्रमण के 761 नए मामले दर्ज किए गए। गौरतलब है कि अगस्त में ओणम त्योहार के बाद केरल में एक समय प्रतिदिन कोविड-19 के 30 हजार से अधिक नए मामले सामने आ रहे थे। लेकिन, अब संक्रमण के नए मामलों में लगातार गिरावट देखी जा रही है। विज्ञप्ति में कहा गया कि केरल में बीते 24 घंटे के दौरान 68,668 नमूनों की कोविड-19 संबंधी जांच की गई। राज्य में कुल 3,02,818 लोगों को निगरानी में रखा गया है, जिसमें से 10,082 लोग विभिन्न अस्पतालों में बने पृथक-वास में भर्ती हैं।